Command Center näeb välja minimalistlikult kasutajasõbralik, kuid süsteemil on tuunimisvõimalusi rohkelt. Iga kaamera puhul saab määrata, millises pildi osas ja kui palju peaks toimuma liikumist, et alustataks salvestust. Salvestuse resolutsiooni ja kvaliteeti (bitivoo kiirust) saab valida, resolutsioonid on QVGA ja VGA. Lisaks salvestusele on võimalik aktiveerida automaatne teavitamine - ehk süsteem saadab e-maili (või SMSi, kui operaator võimaldab meili saata aadressile tel.number@domeeninimi), kui registreeriti liikumine mõne kaamera vaateväljas. Meilile võimaldab Command Center saata nii pilti kui videolõiku. Arvutisse salvestatud videomaterjali on lihtne sirvida - olemas on ülevaatlik ajariba, millel salvestused kenasti näha tumedamate tükkidena. Aga see pole veel kaugeltki kõik - kui arvutil on olemas netiühendus, siis saab kaameratel silma peal hoida mis tahes maailma punktis. Selleks tuleb luua kasutajakonto saidil online.wilife.com ning pärast sisselogimist on pilt kaameratest näha juba läbi interneti. Olgugi et tegemist peaks olema n-ö live-videoga, näitas praktika, et läbi wilife.com-i striimitaval videol võib viivitus ulatuda minutini ja kohati ei laabunud erinevate kaamerate vahel valimised kõige sujuvamalt. Aga kohatu oleks tasuta online-teenuse kallal norida - süsteem toimis tegelikkuses väga hästi.